Tile svarer igen: Nu kommer der også ultra wideband i deres trackere

Der går nærmest ikke en dag uden rygter om nye “trackere” – altså små enheder, der kan oplyse dig om, hvor en given genstand er i tilfælde af, at du ikke kan finde den. Så sent som i forgårs slap nye billeder af Apples AirTags ud, og der går også vedholdende rygter om, at Samsung er på vej med en ny tracker i forbindelse med lanceringen af deres nye telefon Galaxy S21. Men den “originale” tracker Tile – som var en af de første på markedet – hviler ikke på laurbærerne nu hvor de ved, at de store er på vej med nye produkter der potentielt kan blive livstruende for firmaet.

Tile med UWB

For at kunne konkurrere med Apple og Samsung, der begge ventes at lancere enheder med det såkaldt UWB (Ultra Wide Band) skal Tile også have trackere med UWB, og det ser det så ud til at de er ved at udvikle nu, hvis man skal tro de nyeste rygter fra det normalt troværdige medie Techcrunch.

UWB har en del fordele over bluetooth, som Tile ellers har brugt. Rækkevidden er betydeligt længere, og dataene er meget mere præcise end det man kan opnå med bluetooth. Mange af de nyeste telefoner har indbygget UWB – eksempelvis iPhone 11 og 12-serierne, og Samsungs topmodeller S20 og Galaxy Fold 2 – og så selvfølgelig de kommende topmodeller i S21 serien.

Kommer også i AR

En ny feature som Tile efter sigende skulle være ved at bygge ind i deres tracker er Augmented Reality – der vil blive bygget direkte ind i deres app. Med AR vil du kunne holde telefonen op, se omgivelserne på skærmen igennem kameraet – og så få et visuelt hint om, hvor dine forsvundne nøgler skulle være blevet af.

Der er ikke noget præcist i rygterne om, hvornår de nye Tile enheder bliver lanceret, men med både Samsung og Apple lige på trapperne skal firmaet nok ikke vente alt for længe. Techcrunch gætter dog på, at de nye Tiles kommer i løbet af i år. De nye produkter skulle virke både med Android og iOS.

Tile svarer igen: Nu kommer der også ultra wideband i deres trackere